Koeh Thian-sìn (iá-kiû)

**Koeh Thian-sìn** () sī Tâi-oân Tâi-lâm-chhī chhut-sin ê iá-kiû soán-chhiú, bo̍k-chiân tī Tiong-hôa Chit-pāng Bī-choân Liông hāu-le̍k, siú-pī ūi-tì sī gōa-iá-chhiú.

## Seng-gâi
Koeh Thian-sìn chū sè-hàn tòe a-pah leh phah lúi-kiû, kok-sió saⁿ-nî ê sî ka-ji̍p iá-kiû-tūi. Tī Lâm-eng Siong-kang tha̍k-chheh ê sî, m̄-nā tī saⁿ-nî ê sî tam-jīm tūi-tióⁿ, koh tī jī-nî, saⁿ-nî liân-sòa nn̄g-tang ji̍p-soán U-18 Sè-kài-poe kok-ka-tūi. Ko-tiong pit-gia̍p chìn-chêng bat ū Tāi-liân-bêng kiû-tūi lâi kah i chiap-chhiok, tān-sī in-ūi chhò-kòe kok-chè kiû-oân chù-chheh sî-kan bô ha̍p chhiam-iok chu-keh, lo̍h-bóe bô-iân lú Bí, só͘-í pit-gia̍p liáu-āu soán-te̍k chìn-ji̍p Bûn-hòa Tāi-ha̍k kè-siok bôa-liān. Tī tāi-ha̍k bôa-liān chi̍t-tang liáu-āu koat-tēng tâu-ji̍p 2019 nî Kùi-tiong Soán-siù-hōe, hō͘ Bī-choân Liông í tē-3-lûn (kui-ê soán-siù-hōe tē-18-ūi) kéng ji̍p-khì, pēng-chhiáⁿ í 300-bān khah ê chhiam-iok-kim ta̍t-sêng kiōng-sek.

I tī chìn-ji̍p chit-pāng liáu-āu choan-chù tī gōa-iá. 2021 nî kiû-tūi tńg--khì chit-pāng it-kun, i mā tòe leh tī it-kun thâu-chi̍t-pái chhut-sài, keng-kòe sek-èng liáu-āu, m̄-nā tī gōa-iá siú-pī ū chok hó ê ián-chhut, koh tī e̍k-chêng ho̍k-sài liáu-āu khai-sí hoat-hui táⁿ-kek ê si̍t-le̍k, bo̍k-chêng sī kiû-tūi lāi-té chiâⁿ tiōng-iàu ê gōa-iá-chhiú.

2024 nî 8 goe̍h 7 hō, Koeh Thian-sìn in-ūi chhut-ji̍p cheng-gī tiôⁿ-só͘, kah kâng tūi ê Tioⁿ Chèng-ú, Hù-pang Hān-chiòng ê Chan Chùn-ga̍k saⁿ-ê lâng lóng hó kiû-thôan khàu sin-súi, pàng lo̍h-khì jī-kun, Tiong-hôa Chit-pāng liân-bêng mā kong-pò͘ chhú-hūn, saⁿ-ê lâng lóng hőng kìm-sài 7-tiôⁿ, hoat-khóan 7-bān kho͘.

## Keng-le̍k
* Tâi-lâm-chhī Kui-jîn-khu Kui-lâm Kok-sió Siàu-pāng-tūi
* Tâi-lâm-chhī Kui-jîn Kok-tiong Chheng-siàu-pāng-tūi
* Tâi-lâm-chhī Lâm-eng Siong-kang chheng-pāng-tūi
* Tiong-kok Bûn-hòa Tāi-ha̍k (Bí-hu Kī-jîn) Iá-kiû-tūi
* Tiong-hôa Chit-pāng Bī-choân Liông (2019 nî 8 goe̍h 29－)

## Chit-pāng Seng-gâi Sêng-chek
### Tiong-hôa Chit-pāng
* (**Chho͘-o͘-jī** sī hit-nî siōng-hó ia̍h siōng-koân ê sêng-chek)

## Te̍k-sû Sū-chek
*2021 nî 3 goe̍h 19 tī Chiu-chè Iá-kiû-tiôⁿ bīn-tùi Tiong-sìn Hiaⁿ-tī, tùi-chiàn sian-hoat tâu-chhiú de Paula khà chhut it-lúi an-táⁿ, sī i seng-gâi thâu-chi̍t-ki an-táⁿ.
* 2021 nî 5 goe̍h 6 hō tī Toā-pi-ô͘ Iá-kiû-tiôⁿ tùi-chiàn Thóng-it 7-ELEVEn Sai, 9-kio̍k-hā bīn-tùi Tân Ūn-bûn thâu-chi̍t-kiû tio̍h kòng chhut seng-gâi thâu-chi̍t-ki hőng-bú-láng, pēng-chhiáⁿ ùi chit-ki hőng-bú-láng khai-sí 3-hun tōa-kiok, chòe-āu sī Lîm Ōng-ōe khà chhut chài-kiàn an-táⁿ kiat-sok pí-sài, hō͘ kiû-tūi tit-tio̍h tùi Thóng-it Sai ê thâu-chi̍t sèng.
* 2021 nî 8 goe̍h 15 tī Thian-bú Iá-kiû-tiôⁿ bīn-tùi Tiong-sìn Hiaⁿ-tī, tùi-chiàn sian-hoat tâu-chhiú Tēⁿ Khái-bûn kòng chhut seng-gâi thâu-chi̍t-ki thâu-kiok thâu-tâⁿ-sek hőng-bú-láng.
* 2021 nî 8 goe̍h 26 tī Thô-hn̂g Kok-chè Iá-kiû-tiôⁿ bīn-tùi Lo̍k-thian Thô-oân, tī Chu Io̍k-hiân kòng chhut tiong-gōa-iá hong-hiòng chhim-oán poe-kiû ê sî peh tī choân-lúi-tâⁿ-piah téng thiàu--khí-lâi, kā kiû chiap ji̍p-khì chhiú-thò lāi, hō͘ chhâi-phòaⁿ tē-it-sî-kan phòaⁿ-tēng chiap-sat chhut-kio̍k, m̄-koh keng-kòe tiān-sī hú-chō͘ phòaⁿ-koat liáu-āu, hoat-hiān kiû seng kòng tī āu-piah ê thih-thiāu-á, chiah tôaⁿ ji̍p-khì i ê chhiú-thò lāi-té, só͘-í kái-phòaⁿ chò hőng-bú-láng. Chit-ê “ké nice play” sui-jiân hőng kái-phòaⁿ, tān-sī iû-goân tit-tio̍h kàu-liān ê khéng-tēng.

## Chham-khó Chu-liāu

## Gōa-pō͘ Liân-kiat

*